पाएं अपने शहर की ताज़ा ख़बरें और फ्री ई-पेपरडाउनलोड करें
भास्कर न्यूज, जालंधर । अड्डा होशियारपुर चौक के पास स्थित हैप्पी फॉरेक्स प्राइवेट लिमिटेड में शुक्रवार सुबह नौ बजे इन्फोर्समेंट डायरेक्टोरेट (ईडी) ने छापा मारा। दफ्तर खुलने के दस मिनट बाद ही दो गाडिय़ों में टीम वहां पहुंच गई। असिस्टेंट डायरेक्टर निरंजन सिंह की अगुवाई में ईडी अफसर और दस पुलिसकर्मी दफ्तर में घुसे। तलाशी शुरू कर दी गई। दफ्तर के ऊपर ही जीवन लाल हैप्पी की रिहायश है। वहां जाने वाली सीढिय़ों पर दरवाजा बंद था। खटखटाने पर जब उसे नहीं खोला गया, तो टीम ने उसे तोड़ ही डाला।
टीम ने अंदर दस्तावेज तलाशने शुरू किए। हैप्पी समेत सभी परिवार वालों के फोन एक ओर रखवा लिए गए। किसी को भी बाहर जाने की इजाजत नहीं थी। घबराए हुए हैप्पी ने एक बार कहा- उसके पेशाब से खून आ रहा है। डॉक्टर के पास चेकअप के लिए जाना है। पर टीम ने जांच पूरी होने तक वहां से न जाने की बात कही। गुस्साए हैप्पी ने कहा- अगर वह मर गया तो ईडी वाले जिम्मेदार होंगे। फिर भी उसे जाने नहीं दिया गया।
एक टीम ने हैप्पी के बड़े भाई और आढ़ती सुभाष कुमार की सेंट्रल टाउन की गली नंबर पांच स्थित कोठी में रेड की। वहां से कई दस्तावेज मिले, जिनमें करोड़ों की डीलिंग की जानकारी छुपी हो सकती है। करीब पौने दो घंटे बाद ईडी की टीम जांच करके लौट गई। इससे पहले एक फरवरी को ईडी ने हैप्पी फोरेक्स पर रेड की
थी। इस दौरान एक करोड़ 13 लाख रुपए बरामद किए गए थे। ईडी ने हैप्पी, उसके बड़े भाई समरेश कुमार उर्फ बिट्टू और सुभाष कुमार को जांच में शामिल होने के लिए नोटिस जारी कर दिया है।
परदे हटा देखते रहे परिवार वाले- क्या कर रही है टीम : सुबह नौ बजे जैसे ही टीम हैप्पी फोरेक्स में दाखिल हुई, किसी के अंदर जाने और बाहर निकलने पर रोक लगा दी गई। दफ्तर में तलाशी के बाद टीम ने ऊपर बनी रिहायश में जाना चाहा। पर लकड़ी का दरवाजा बंद था। खटखटाने के बाद भी उसे नहीं खोला गया, तो टीम ने दरवाजा ही तोड़ डाला। सबका मोबाइल एक ओर रखवा दिया गया। सभी कोने, अलमारियां
और अन्य जगहों पर जांच की गई। टीम तलाश में जुटी थी, तो परिवार वाले पर्दे उठा-उठाकर देख रहे थे कि क्या हो रहा है। इस दौरान हैप्पी दो बार बाहर आया।
परंतु बाहर मीडिया और लोगों की भीड़ देख वापस लौट गया। करीब पौने दो घंटे तक जांच के बाद असिस्टेंट डायरेक्टर निरंजन सिंह बाहर निकले। बिना कुछ बताए गाड़ी में बैठे और चले गए। उनके जाते ही दफ्तर
का शटर गिरा दिया गया।
दूसरे धंधेबाजों ने खोला था राज हैप्पी ने दिखाया कुछ न मिलने का सबूत : एक फरवरी को ईडी की छापेमारी में 1.13 करोड़ रुपए और दस्तावेज जब्त हो जाने के बाद से हैप्पी ने अपने दफ्तर में कारोबार लगभग बंद कर दिया था। शानदार दफ्तर के अंदर हो रहे काम को छुपाने के लिए शीशों पर फ्लेक्स लगवा दी। हैप्पी को पहले से शक था कि ईडी उस पर नजर रख रही है। इसलिए उसने सेंट्रल टाउन में बनी कोठी को ठिकाना बनाया। सुभाष कुमार का नई सब्जी मंडी में अमेरिकन ट्रेडिंग के नाम से आलू-प्याज का कारोबार है। हैप्पी फोरेक्स पर पिछली बार छापेमारी के बाद ईडी ने जगराओं के सिना, फगवाड़ा के अशोक
व नकोदर के सोनू को पकड़ा था। सभी ने हैप्पी के नए ठिकाने के बारे में बताया। ईडी टीम के जाने के तीन मिनट बाद हैप्पी घर से निकला। एक्टिवा पर सवार हैप्पी के साथ पत्नी भी थी। मीडिया वालों ने रोककर सवाल शुरू किए। हैप्पी ने कहा- हां ईडी वाले सर्च करने आए थे। पर घर से कुछ नहीं मिला। हैप्पी ने एक
पंचनामा दिखाया जिसमें ईडी की ओर से कोई चीज न मिलने की बात कही गई है। हैप्पी ने बताया कि उसके भाई के घर से भी किसी गैरकानूनी कारोबार का दस्तावेज नहीं मिला है। जब पूछा गया कि पिछली रेड में जब्त पैसे ब्लैक मनी थी, तो वह बोला- सब व्हाइट मनी थी, उसके सारे सबूत हैं। वह कोई
गैरकानूनी धंधा नहीं करता। दुश्मनी के कारण दूसरी बार छापेमारी करवाई गई है। दुश्मन का नाम पूछने पर कहा- डॉक्टर के पास जाना है। भाभी कोमल की तबीयत खराब है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn